Flere myndigheder afholder torsdag stor øvelse omkring Port of Aalborgs område ved Vodskov.

Der er ingen grund til bekymring, men det kan komme til at larme lidt og forstyrre trafikken, når en stor beredskabsøvelse torsdag finder sted på Port of Aalborgs område på Nefovej nær Vodskov. - Men vi håber på borgernes forståelse for, at vi jævnligt afholder øvelser. Vi træner ikke for at genere nogen. Tværtimod. Vi træner for at holde færdighederne knivskarpe, hvis det en dag pludselig skulle blive alvor, og der er brug for vores indsats, siger Kenneth Sloth Andersen, der er politiassistent og indsatsleder ved Nordjyllands Politi. En bred vifte af deltagere Øvelsen begynder sidst på eftermiddagen, men den øvelsesansvarlige kan ikke løfte sløret for flere detaljer. - Jeg kan kun sige, at vi har skruet et øvelsesscenarie sammen, der gør, at deltagerne bliver udfordret i betydelig grad på flere parametre. Formålet er, at vi får afprøvet og vurderet enhedernes indsats og ikke mindst myndighedernes samspil - for et velfungerende samarbejde på tværs er enormt vigtigt, når sådanne hændelser skal håndteres, forklarer Kenneth Sloth Andersen. Øvelsen har deltagelse af Nordjyllands Beredskab, Nordjyllands Politi, Beredskabsstyrelsen Nordjylland, Den Præhospitale Virksomhed, Hjemmeværnsdistrikt Nordjylland og Aalborg Kommune - Miljøvagten. Derudover deltager Hjemmeværnet også med et større antal figuranter, der skal være med til at give øvelsen et realistisk præg. Øvelsen forventes at slutte i løbet af torsdag aften.